Þingmenn stjórnarandstöðunnar kölluðu eftir því á Alþingi í dag að innanríkisráðuneytið léti framkvæma ítarlega og óháða rannsókn á því hvort gögnum með persónulegum upplýsingum um hælisleitanda hefði verið lekið úr ráðuneytinu . Sögðu þeir ekki nóg að innanríkisráðuneytið sjálft hefði framkvæmt slíka athugun . Sérstök umræða fór fram um málið á Alþingi í dag að frumkvæði Valgerðar Bjarnadóttur , þingmanns Samfylkingarinnar . Hanna Birna Kristjánsdóttir innanríkisráðherra var fyrir svörum og sagði mikilvægt að tryggt væri með sem bestum hætti að slíkar trúnaðarupplýsingar lentu ekki í höndum óviðkomandi . Slíkar upplýsingar hefðu verið taldar vel varðar innan íslensku stjórnsýslunnar . Hún ítrekaði ennfremur það sem áður hefði komið fram að niðurstöður athugunar innanríkisráðuneytisins væru á þá leið að ekkert benti til þess að umræddum gögnum hefði verið lekið úr ráðuneytinu . Þá sagði hún málið núna vera í eðlilegum farvegi hjá embætti Ríkissaksóknara . Sakaði Valgerði um trúnaðarbrot Valgerður sagði mikilvægt að hælisleitendur gætu treyst því að stjórnvöld á Íslandi færu eftir þeim reglum sem giltu í landinu . Það væri alvarlegt ef svo væri ekki . Vitnaði hún meðal annars til umræðu á fundi stjórnskipunar - og eftirlitsnefndar Alþingis sem Hanna Birna sat . Ragnheiður Ríkharðsdóttir , þingflokksformaður Sjálfstæðisflokksins , vakti máls á því að slík tilvitnun í orð ráðherra á fundinum færi gegn ákvæðum þingskapalaga um trúnað . Valgerður ætti því að huga betur að eigin trúnaði áður en hún gagnrýndi aðra . Helgi Hrafn Gunnarsson , þingmaður Pírata , sagði að það sem gerði málið ljótt væru viðbrögð innanríkisráðherra við því . Þau hefðu verið á þá leið að bera sakir af innanríkisráðuneytinu . Þess í stað hefði ráðuneytið átt að hafa frumkvæði að því að gera óháða úttekt á málinu . Róbert Marshall , þingmaður Bjartrar framtíðar , tók einnig undir það sjónarmið að sjálfstæð rannsókn færi fram enda mikilvægt að hreinsa ráðuneytið af umræddum ásökunum . Mörður Árnason , varaþingmaður Samfylkingarinnar , upplýsti að hann hefði umrædd gögn , minnisblað , undir höndum og annaðhvort væri það úr ráðuneytinu eða undirstofnun þess eða þá góð fölsun . Rétt að bíða niðurstöðu Ríkissaksóknara Sigurjón Kjærnested , varaþingmaður Framsóknarflokksins , tók einnig til máls í umræðunni og lagði áherslu á að ekkert hefði komið fram um að gögnunum hefði verið lekið úr innanríkisráðuneytinu . Málið benti til þess að stjórnarandstaðan ætti í vandræðum með að finna sér mál til þess að leggja áherslu á . Kallaði hann þess utan eftir því að stofnuð yrðu heildarsamtök innflytjenda hér á landi með það að markmiði að standa vörð meðal annars um hagsmuni hælisleitenda . Hanna Birna lauk umræðunni og tók undir það að Valgerður ætti að huga betur að eigin trúnaði . Hún skoraði á Mörð Árnason að upplýsa hvar hann hefði fengið minnisblaðið sem hann hefði undir höndum en það kæmi ekki heim og saman við nein gögn í innanríkisráðuneytinu . Ítrekaði hún að málið væri í réttum farvegi hjá embætti Ríkissaksóknara . Rétt væri að bíða eftir niðurstöðu þess áður en dómar væru felldir . Lauk hún máli sínu á því að svo virtist sem málið snerist um eitthvað allt annað en persónulegar upplýsingar hælisleitanda . Það virtist snúast um pólitík .